TV 2s Kjetil Iden (42) måtte forlate bilen på Vikafjellet i vinterferien. Familien var på hytttetur på Sogn og Fjordane-siden av fjellet, men været var så dårlig at veien ble stengt. Dermed måtte familien fraktes ned med snøskuter.

Lørdag – ti dager senere – dro Kjetil tilbake for å lete etter bilen. Det skulle vise seg å være vanskeligere enn antatt.

Kjetil hadde markert med skistaver stedet hvor Volvoen var parkert. Men bilen sto tre meter inne i snøfonnen som hadde bygget seg opp ved veien.

– Vi måtte først grave oss inn for hånd i en slags hule. Da vi hadde lokalisert bilen, fikk vi hjelp av brøytemannskaper til å frese vekk mesteparten av snøen, forteller Kjetil.

Artikkelen fortsetter under bildeserien

Tynget ned av flere tonn snø

Gravingen tok sju timer. Og bilen var noe preget av å ha blitt tynget ned av de enorme snømengdene.

Panseret var trykket ned mot motoren, men det spratt opp igjen så snart snømassene var borte. Skiboksen var trykket ned mot taket. Et speil var løsnet og lakken var skadet noen steder.

Men Volvoen startet og gikk når den bare kom seg fri.

– Det må ha vært flere tonn. Dette var ikke lett vindsnø, noe var helt hardpakket og det var mange lag snø. Det hadde tatt mange dager å grave ut bilen for hånd, forteller TV 2-reporteren.

– Lytt til værvarselet

Iden skriver på Facebook at han skal le godt av episoden – om ti år. Men han innser at det kanskje ikke var en god idé å dra på hyttetur når værmeldingen var så pass dårlig.

– Ungene syntes uansett det var artig å få kjøre snøskuter, kommenterer han.

ENORME SNØMASSER: Det var i hvert fall ingen fare for at noen skulle stjele bilen mens den sto på fjellet. Foto: Kjetil Iden/TV 2

Foto: Kjetil Iden/TV 2